ORDE do 17 de xaneiro de 2007 pola que se crean dous ficheiros automatizados de datos de carácter persoal dos rexistros de axudas, subvencións e convenios e de sancións nesta materia existentes na Consellería de Economía e Facenda.
CONSELLERÍA DE ECONOMÍA E FACENDA — III. OUTRAS DISPOSICIÓNS — 23/01/2007

A Lei 7/2005, do 29 de decembro, de orzamentos xerais para o ano 2006, recolle nos seus artigos 44 e 45 os mandatos de creación dos rexistros de axudas, subvencións e convenios e de sancións administrativas nesta materia, caracterizados por ser de acceso público a través de procedementos informáticos. A medida inscríbese dentro dos procesos de mellora da xestión da Administración pública encamiñados a lograr a transparencia da información mediante a súa apertura aos cidadáns e organizacións sociais.
A Lei orgánica 15/1999, do 13 de decembro, de protección de datos de carácter persoal regula o tratamento de datos de carácter persoal rexistrados en soporte físico, así como toda modalidade de uso posterior deles polos sectores público e privado. O obxecto desta regulación é garantir e protexer os dereitos fundamentais e as liberdades públicas das persoas físicas e, especialmente, a súa honra e intimidade persoal e familiar.
O artigo 20 da devandita lei especifica que a creación, modificación ou supresión dos ficheiros das administracións públicas só poderá facerse mediante a disposición xeral correspondente, publicada no Boletín Oficial del Estado ou diario oficial correspondente e sinala, así mesmo, os datos que se deberán incluír nas disposicións de creación ou de modificación dos ficheiros.
En consecuencia, en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta de Galicia e do seu presidente, modificada parcialmente pola Lei 11/1988, do 20 de outubro, e pola Lei 7/2002, do 27 de decembro,
DISPOÑO:
Artigo 1º.-Creación dos ficheiros.
Esta orde ten por obxecto a creación dos ficheiros automatizados de datos de carácter persoal que se relacionan no anexo.
Artigo 2º.-Contido.
A información exixida no artigo 20.2º da Lei orgánica 15/1999, do 13 de decembro, de protección de datos de carácter persoal, para as disposicións de creación de ficheiros, está contida no anexo desta orde en cada un dos ficheiros creados.
Artigo 3º.-Finalidade e uso dos ficheiros.
Os datos de carácter persoal, rexistrados nos ficheiros automatizados da Consellería de Economía e Facenda e regulados nesta orde, só serán utilizados para os fins expresamente previstos no anexo e por persoal debidamente autorizado.
Artigo 4º.-Cesión de datos.
Para a cesión de datos ás administracións públicas haberá que aterse ao disposto na normativa vixente na materia.
Artigo 5º.-Órgano responsable da seguridade dos ficheiros.
Serán responsables da seguridade dos ficheiros os órganos que, en cada caso, figuran no anexo e ante
os que se exercerán os dereitos de acceso, rectificación e cancelación.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de xaneiro de 2007.
José Ramón Fernández Antonio
Conselleiro de Economía e Facenda
ANEXO
* Nome: ficheiro automatizado do rexistro público de axudas, subvencións e convenios.
a) Finalidade do ficheiro e uso previsto: publicidade e control das axudas, subvencións e convenios mediante publicación na páxina web da Xunta de Galicia, a través do enderezo da internet
http://www.xunta.es.
b) Persoas ou colectivos sobre os que se pretende obter datos de carácter persoal: beneficiarios de axudas, subvencións e convenios.
c) Procedemento de recollida de datos: solicitudes que presentan os interesados e datos subministrados polos xestores públicos concedentes.
d) 1. Estrutura básica dos ficheiros: base de datos.
d) 2. Tipos de datos de carácter persoal que inclúe: datos de carácter identificativo, importe de concesións de axudas, subvencións e convenios.
e) Cesións de datos previstas: á Intervención Xeral do Estado e aos órganos concedentes para a consecución dos fins dos rexistros.
f) Órgano responsable do ficheiro: Cixtec.
g) Os dereitos de acceso, rectificación, cancelación e oposición de datos que constan no rexistro poderán exercerse ante o responsable do ficheiro, con domicilio na rúa Domingo Fontán, 9-15702 Santiago de Compostela.
h) Nivel das medidas de seguridade: nivel alto.
* Nome: ficheiro automatizado do rexistro publico de sancións en materia de axudas e subvencións.
a) Finalidade do ficheiro e uso previsto: publicidade dos datos relativos ás sancións, desde a firmeza da resolución administrativa que as impoña, mediante publicación na páxina web da Xunta de Galicia, a través do enderezo da internet
http://www.xunta.es.
b) Persoas ou colectivos sobre os que se pretende obter datos de carácter persoal: quen fose obxecto de sanción administrativa nesta materia.
c) Procedemento de recollida de datos: solicitudes que presentan os interesados e datos subministrados polos xestores públicos concedentes.
d) 1. Estrutura básica dos ficheiros: base de datos.
d) 2. Tipos de datos de carácter persoal que inclúe: datos de carácter identificativo, importe de concesións de axudas, subvencións e convenios e de sancións administrativas.
e) Cesións de datos previstas: á Intervención Xeral do Estado e aos órganos concedentes para a consecución dos fins dos rexistros.
f) Órgano responsable do ficheiro: Cixtec.
g) Os dereitos de acceso, rectificación, cancelación e oposición de datos que constan no rexistro poderán exercerse ante o responsable do ficheiro, con domicilio na rúa Domingo Fontán, 9-15702 Santiago de Compostela.
h) Nivel das medidas de seguridade: nivel alto.